Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με τη δασμολογική μεταχείριση εμπορευμάτων καταγωγής Ισημερινού /* COM/2014/0585 final - 2014/0287 (COD) */





ΑΙΤΙΟΛΟΓΙΚΗ ΕΚΘΕΣΗ 1. ΠΛΑΙΣΙΟ ΤΗΣ ΠΡΟΤΑΣΗΣ Στις 17 Ιουλίου 2014 ολοκληρώθηκαν οι διαπραγματεύσεις με τον Ισημερινό για την προσχώρησή του στην συμφωνία εμπορίου που συνήφθη μεταξύ της ΕΕ και της Κολομβίας και του Περού. Ως αποτέλεσμα των εν λόγω διαπραγματεύσεων, μονογραφήθηκε στις [...]πρωτόκολλο προσχώρησης του Ισημερινού στη συμφωνία (στο εξής «το πρωτόκολλο προσχώρησης»). Προκειμένου να αποφευχθούν περιττές διαταραχές στο εμπόριο, εν αναμονή της ολοκλήρωσης των διαδικασιών για την έγκριση και εφαρμογή του πρωτοκόλλου προσχώρησης, είναι αναγκαίο να εξασφαλιστεί ότι οι τελωνειακοί δασμοί που εφαρμόζονται κατά την ημερομηνία μονογράφησης του πρωτοκόλλου προσχώρησης δεν θα αυξηθούν και ότι δεν θα επιβληθούν νέοι τελωνειακοί δασμοί επί των προϊόντων καταγωγής Ισημερινού. Για τον σκοπό αυτό, ο προτεινόμενος κανονισμός προβλέπει τη διατήρηση του επιπέδου των δασμολογικών συντελεστών που ίσχυαν για τον Ισημερινό κατά την ημερομηνία μονογραφής του πρωτοκόλλου προσχώρησης. Ο παρών κανονισμός ισχύει από την 1η Ιανουαρίου 2015 και έως έξι μήνες μετά την έναρξη ισχύος του πρωτοκόλλου προσχώρησης (ή, ανάλογα με την περίπτωση, εφαρμόζεται προσωρινά), ή έως τις 31 Δεκεμβρίου 2016, όποιο από τα δύο συμβεί πρώτο. Η διάρκεια αυτή είναι απαραίτητη για να προβλεφθεί επαρκής χρόνος για τη διεξαγωγή όλων των αναγκαίων εσωτερικών διαδικασιών στην ΕΕ, αλλά και στον Ισημερινό, για την εφαρμογή του πρωτοκόλλου προσχώρησης. Πρόσθετες καθυστερήσεις μπορεί να προκύψουν λόγω της αναγκαίας διαβούλευσης και έγκρισης του πρωτοκόλλου προσχώρησης από την Κολομβία και το Περού πριν από την απόφαση της Επιτροπής σχετικά με την πρόταση για τις αποφάσεις του Συμβουλίου όσον αφορά την υπογραφή και την προσωρινή εφαρμογή καθώς και τη σύναψη του πρωτοκόλλου προσχώρησης. Η δυνητική εξάμηνη επικάλυψη του παρόντος κανονισμού με την εφαρμογή του πρωτοκόλλου προσχώρησης κρίνεται αναγκαία για να παρασχεθεί η δυνατότητα στους οικονομικούς φορείς να προσαρμοστούν στις νέες τελωνειακές διαδικασίες. 2. ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΕΠΙΠΤΩΣΕΩΝ Άνευ αντικειμένου. 3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ Νομική βάση της πρότασης είναι το άρθρο 207 παράγραφος 2 της Συνθήκης για τη λειτουργία της Ευρωπαϊκής Ένωσης. 4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ Η πρόταση κανονισμού διατηρεί τις τρέχουσες ρυθμίσεις για την πρόσβαση στην αγορά και, υπό την έννοια αυτή, δεν έχει πρόσθετες δημοσιονομικές επιπτώσεις στον προϋπολογισμό της ΕΕ. Η μη εφαρμογή του, ωστόσο, ενέχει την πιθανή αύξηση της είσπραξης τελωνειακών εσόδων. Το ποσό της είσπραξης των τελωνειακών εσόδων είναι δύσκολο να προβλεφθεί, αλλά σε κάθε περίπτωση θα είναι σχετικά μικρό. Η εξοικονόμηση από δασμούς που προκύπτει από το ισχύον καθεστώς πρόσβασης στην αγορά που απολαμβάνει ο Ισημερινός και το οποίο λήγει την 1η Ιανουαρίου 2015 είναι της τάξης των 215 εκατ. ευρώ (με βάση τα στοιχεία για το εμπόριο του 2013). Οι εξαγωγές του Ισημερινού προς την ΕΕ παρουσιάζουν υψηλή συγκέντρωση και το 95% αυτής της εξοικονόμησης προέρχεται ουσιαστικά από την εξαγωγή 5 ομάδων προϊόντων με μέσο τελωνειακό δασμό ύψους 16%. Ως εκ τούτου, η επιβολή των δασμών erga omnes για τα προϊόντα αυτά θα οδηγήσει σε σημαντική μείωση των εξαγωγών τους στην ΕΕ, μειώνοντας έτσι περαιτέρω τον πραγματικό αντίκτυπο στον προϋπολογισμό της ΕΕ. 2014/0287 (COD) Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με τη δασμολογική μεταχείριση εμπορευμάτων καταγωγής Ισημερινού ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 2, Έχοντας υπόψη την πρόταση της Ευρωπαϊκής Επιτροπής, Κατόπιν διαβίβασης του σχεδίου νομοθετικής πράξης στα εθνικά κοινοβούλια, Αποφασίζοντας σύμφωνα με τη συνήθη νομοθετική διαδικασία, Εκτιμώντας τα ακόλουθα: (1) Η συμφωνία εμπορίου μεταξύ της Ευρωπαϊκής Ένωσης και των κρατών μελών της, αφενός, και της Κολομβίας και του Περού, αφετέρου (εφεξής «η συμφωνία»), η οποία υπεγράφη στις 26 Ιουνίου 2012, προβλέπει στο άρθρο 329 τη δυνατότητα προσχώρησης στη συμφωνία και άλλων χωρών μελών της Κοινότητας των Άνδεων. (2) Ύστερα από το αίτημα του Ισημερινού να αρχίσει εκ νέου τις διαπραγματεύσεις με την Ένωση για να καταστεί μέρος της συμφωνίας, διεξήχθησαν διαπραγματεύσεις μεταξύ της Ένωσης και του Ισημερινού το 2014. Ως αποτέλεσμα των εν λόγω διαπραγματεύσεων, μονογραφήθηκε στις [...] πρωτόκολλο προσχώρησης του Ισημερινού στη συμφωνία (στο εξής «το πρωτόκολλο προσχώρησης»). (3) Μετά τη μονογράφηση του πρωτοκόλλου προσχώρησης, είναι απαραίτητη μια ενδιάμεση αμοιβαία συμφωνία για την εγκαθίδρυση χώρου ελεύθερων συναλλαγών με τον Ισημερινό, προκειμένου να αποφευχθούν περιττές διαταραχές στο εμπόριο. Συνεπώς, από την 1η Ιανουαρίου 2015, οι τελωνειακοί δασμοί που εφαρμόζονταν κατά την ημερομηνία μονογράφησης του πρωτοκόλλου προσχώρησης δεν αυξάνονται, ούτε επιβάλλονται νέοι τελωνειακοί δασμοί σε προϊόντα καταγωγής Ισημερινού. (4) Ως εκ τούτου, ο κανονισμός προβλέπει τη διατήρηση του επιπέδου των δασμολογικών συντελεστών που ίσχυαν για τον Ισημερινό στις [date of initialling of the Protocol of Accession] από την 1η Ιανουαρίου 2015. (5) Το μέτρο αυτό εφαρμόζεται με την επιφύλαξη των μέτρων που ελήφθησαν βάσει των κανονισμών (ΕΚ) αριθ. 597/2009[1], 1225/2009[2] ή 260/2009[3] του Συμβουλίου. (6) Ως προϋπόθεση για την εφαρμογή της δασμολογικής μεταχείρισης που χορηγείται δυνάμει του παρόντος κανονισμού, ο Ισημερινός θα πρέπει να απόσχει από την επιβολή νέων δασμών ή επιβαρύνσεων ισοδύναμου αποτελέσματος ή νέων ποσοτικών περιορισμών ή μέτρων ισοδύναμου αποτελέσματος όσον αφορά τις εισαγωγές καταγωγής Ένωσης ή από την αύξηση των ισχυόντων επιπέδων δασμών ή επιβαρύνσεων ή από την εισαγωγή άλλων περιορισμών από [the date of initialling of the Protocol of Accession]. (7) Για να διασφαλιστεί ότι ο Ισημερινός διατηρεί τη δέσμευσή του στις βασικές διεθνείς συμβάσεις για τα ανθρώπινα και εργασιακά δικαιώματα, την προστασία του περιβάλλοντος και τη χρηστή διακυβέρνηση, η εφαρμογή του μέτρου αυτού θα πρέπει να εξαρτάται από τη συνεχή και αποτελεσματική εφαρμογή των εν λόγω συμβάσεων. (8) Προκειμένου να αποφευχθεί κάθε κίνδυνος απάτης, το δικαίωμα σε ευεργέτημα από τη δασμολογική μεταχείριση που προβλέπεται στον παρόντα κανονισμό θα πρέπει να υπόκειται στην προϋπόθεση συμμόρφωσης του Ισημερινού με τους σχετικούς κανόνες για την καταγωγή των προϊόντων και τις συναφείς διαδικασίες. (9) Είναι αναγκαίο να προβλεφθεί η επιβολή των δασμών του κοινού δασμολογίου, κατόπιν σχετικής έρευνας της Επιτροπής, για οποιοδήποτε προϊόν καταγωγής Ισημερινού προκαλεί ή απειλεί να προκαλέσει σοβαρές δυσχέρειες σε ενωσιακούς παραγωγούς ομοειδών ή άμεσα ανταγωνιστικών προϊόντων. (10) Σε περίπτωση μη τήρησης οποιουδήποτε από τους όρους του παρόντος κανονισμού, θα πρέπει να ανατεθούν στην Επιτροπή εκτελεστικές αρμοδιότητες για την προσωρινή αναστολή, εν όλω ή εν μέρει, της δασμολογικής μεταχείρισης που προβλέπεται στον εν λόγω κανονισμό. Οι εξουσίες αυτές θα πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου[4]. (11) Ο παρών κανονισμός εφαρμόζεται έως έξι μήνες μετά την έναρξη ισχύος ή την ημερομηνία προσωρινής εφαρμογής των σχετικών διατάξεων του πρωτοκόλλου προσχώρησης, και έως τις 31 Δεκεμβρίου 2016 το αργότερο, ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ορισμοί Για τους σκοπούς του παρόντος κανονισμού νοούνται ως: α) «δασμολογική μεταχείριση»: ο δασμολογικός συντελεστής και η μεταχείριση που εφαρμόζεται επί των εμπορευμάτων καταγωγής Ισημερινού όπως προβλέπεται από το άρθρο 2· β) «δασμοί του κοινού δασμολογίου»: οι δασμοί που ορίζονται στο δεύτερο μέρος του παραρτήματος I του κανονισμού (ΕΟΚ) αριθ. 2658/87 του Συμβουλίου[5], όπως τροποποιήθηκε, με εξαίρεση τους δασμούς που θεσπίζονται ως μέρος δασμολογικών ποσοστώσεων· γ) «προϊόν(-τα) καταγωγής Ισημερινού» προϊόν(-τα) που πληροί(-ούν) τις απαιτήσεις καταγωγής σύμφωνα με τον τίτλο ΙΙ κεφάλαιο 2 του κανονισμού (ΕΟΚ) αρίθ. 2913/92 του Συμβουλίου[6], καθώς και ανάλογα με την αιτηθείσα δασμολογική μεταχείριση σύμφωνα με τις διατάξεις του τίτλου IV κεφάλαιο 1 άρθρο 2 ή κεφάλαιο 2 τμήμα 1 του κανονισμού (ΕΟΚ) αριθ. 2454/93 της Επιτροπής[7]. Άρθρο 2 Δασμολογική μεταχείριση 1. Οι τελωνειακοί δασμοί που εφαρμόζονταν σε προϊόντα καταγωγής Ισημερινού στις [date of initialling of the Protocol] δεν αυξάνονται και δεν επιβάλλεται κανένας νέος τελωνειακός δασμός μετά την ημερομηνία αυτή στα εν λόγω προϊόντα. 2. Η δασμολογική μεταχείριση που προβλέπεται στην παράγραφο 1 ισχύει με την επιφύλαξη τυχόν μέτρων που ελήφθησαν δυνάμει των κανονισμών (ΕΚ) αριθ. 597/2009, 1225/2009 ή 260/2009. Άρθρο 3 Προϋποθέσεις για το δικαίωμα στη δασμολογική μεταχείριση Το δικαίωμα ευεργετήματος από τη δασμολογική μεταχείριση που ορίζεται στο άρθρο 2 υπόκειται στα εξής: α) συμμόρφωση με τους κανόνες καταγωγής που αναφέρονται στο άρθρο 1,στοιχείο γ) και τις συναφείς διαδικασίες, συμπεριλαμβανομένων, κατά περίπτωση, των αποτελεσματικών διοικητικών διατάξεων συνεργασίας που εφαρμόζονταν στις [date of initialling of the Protocol of Accession]· β) μη επιβολή, από πλευράς Ισημερινού, νέων δασμών ή επιβαρύνσεων ισοδύναμου αποτελέσματος και νέων ποσοτικών περιορισμών ή μέτρων ισοδύναμου αποτελέσματος όσον αφορά τις εισαγωγές από την Ένωση ή μη αύξηση των ισχυόντων επιπέδων των δασμών ή επιβαρύνσεων ή μη επιβολή άλλων περιορισμών από [the date of initialling of the Protocol of Accession]· γ) διατήρηση της επικύρωσης και της αποτελεσματικής εφαρμογής, από πλευράς Ισημερινού, των συμφωνιών, των συμβάσεων και των πρωτοκόλλων που παρατίθενται στο παράρτημα του παρόντος κανονισμού και αποδοχή χωρίς επιφυλάξεις των απαιτήσεων υποβολής αναφορών, τακτική παρακολούθηση και επανεξέταση των επιδόσεών του, σύμφωνα με τις διατάξεις των συμφωνιών, των συμβάσεων και των πρωτοκόλλων που έχει επικυρώσει· δ) συνεργασία με την Ευρωπαϊκή Επιτροπή και παροχή όλων των πληροφοριών που είναι αναγκαίες για την αξιολόγηση της τήρησης από τον Ισημερινό των απαιτήσεων του στοιχείου γ)· ε) συνεχείς προσπάθειες από πλευράς Ισημερινού για την υπογραφή και επικύρωση του πρωτοκόλλου προσχώρησης της συμφωνίας εμπορίου μεταξύ της Ευρωπαϊκής Ένωσης και των κρατών μελών της, αφενός, και της Κολομβίας και του Περού, αφετέρου. Άρθρο 4 Προσωρινή αναστολή Αν η Επιτροπή διαπιστώσει ότι υπάρχουν επαρκή στοιχεία που αποδεικνύουν τη μη συμμόρφωση με τους όρους που παρατίθενται στο άρθρο 3, μπορεί να εκδώσει εκτελεστικές πράξεις για την προσωρινή αναστολή της δασμολογικής μεταχείρισης για όλα ή συγκεκριμένα προϊόντα καταγωγής Ισημερινού. Οι εν λόγω εκτελεστικές πράξεις εγκρίνονται σύμφωνα με τη διαδικασία εξέτασης στην οποία παραπέμπει το άρθρο 6 παράγραφος 2. Άρθρο 5 Ρήτρα διασφάλισης Όταν ένα προϊόν καταγωγής Ισημερινού εισάγεται σε όγκους και/ή τιμές που προκαλούν ή απειλούν να προκαλέσουν σοβαρές δυσκολίες σε παραγωγούς της Ένωσης ομοειδών ή άμεσα ανταγωνιστικών προϊόντων, οι δασμοί του κοινού δασμολογίου για το εν λόγω προϊόν μπορούν να επανεισαχθούν μετά από τους διαδικαστικούς κανόνες που ορίζονται στον κανονισμό (ΕΕ) αριθ. 19/2013 του Ευρωπαϊκού Κοινοβουλίου και του Συμβουλίου[8], τηρουμένων των αναλογιών. Άρθρο 6 Διαδικασία επιτροπής 1. Για την εφαρμογή του άρθρου 4 του παρόντος κανονισμού, η Επιτροπή επικουρείται από την επιτροπή τελωνειακού κώδικα, που συστάθηκε με το άρθρο 248α του κανονισμού (ΕΟΚ) αριθ. 2913/92 του Συμβουλίου. Πρόκειται για επιτροπή κατά την έννοια του κανονισμού (ΕΕ) αριθ. 182/2011. 2. Όποτε γίνεται αναφορά στην παρούσα παράγραφο, εφαρμόζεται το άρθρο 5 του κανονισμού (ΕΕ) αριθ. 182/2011. Άρθρο 7 Έναρξη ισχύος, εφαρμογή και λήξη 1. Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. 2. Ο παρών κανονισμός εφαρμόζεται από την 1η Ιανουαρίου 2015. 3. Ο παρών κανονισμός παύει να ισχύει έξι μήνες μετά την έναρξη ισχύος του πρωτοκόλλου προσχώρησης ή, κατά περίπτωση, εφαρμόζεται προσωρινά, ή την 31η Δεκεμβρίου 2016, όποιο από τα δύο συμβεί πρώτο. Αν ο παρών κανονισμός παύσει να εφαρμόζεται πριν από την 31η Δεκεμβρίου 2016, η Επιτροπή δημοσιεύει σχετική ανακοίνωση στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, Για το Ευρωπαϊκό Κοινοβούλιο Για το Συμβούλιο Ο Πρόεδρος Ο Πρόεδρος [1] Κανονισμός (ΕΚ) αριθ. 597/2009 του Συμβουλίου, της 11ης Ιουνίου 2009, για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Κοινότητας (ΕΕ L 188 της 18.7.2009, σ. 93). [2] Κανονισμός (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (ΕΕ L 343 της 22.12.2009, σ. 51). [3] Κανονισμός (ΕΚ) αριθ. 260/2009 του Συμβουλίου, της 26ης Φεβρουαρίου 2009, για το κοινό καθεστώς εισαγωγών (ΕΕ L 84 της 31.3.2009, σ. 1). [4] Κανονισμός (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (ΕΕ L 55 της 28.2.2011, σ. 13). [5] Κανονισμός (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ L 256 της 7.9.1987, σ. 1). [6] Κανονισμός (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (ΕΕ J 302 της 19.10.1992, σ. 1). [7] Κανονισμός (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως του κοινοτικού τελωνειακού κώδικα (ΕΕ L 253 της 11.10.1993, σ. 1). [8] Κανονισμός (ΕΕ) αριθ. 19/2013 του Ευρωπαϊκού Κοινοβουλίου και του Συμβουλίου, της 15ης Ιανουαρίου 2013, σχετικά με την εφαρμογή της διμερούς ρήτρας διασφάλισης και του μηχανισμού σταθεροποίησης για τις μπανάνες στο πλαίσιο της συμφωνίας εμπορίου μεταξύ της Ευρωπαϊκής Ένωσης και των κρατών μελών της, αφενός, και της Κολομβίας και του Περού, αφετέρου (ΕΕ L 17 της 19.1.2013, σ. 1). ΠΑΡΑΡΤΗΜΑ Συμβάσεις και πρωτόκολλα που αναφέρονται στο άρθρο 3 στοιχείο γ) Κύριες συμβάσεις ΟΗΕ/ΔΟΕ για τα ανθρώπινα δικαιώματα και τα δικαιώματα των εργαζομένων 1. Σύμβαση για την πρόληψη και καταπολέμηση του εγκλήματος της γενοκτονίας (1948) 2. Διεθνής σύμβαση για την κατάργηση πάσης μορφής φυλετικών διακρίσεων (1965) 3. Διεθνές σύμφωνο για τα ατομικά και πολιτικά δικαιώματα (1966) 4. Διεθνές σύμφωνο για τα οικονομικά, κοινωνικά και πολιτιστικά δικαιώματα (1966) 5. Σύμβαση για την εξάλειψη όλων των μορφών διακρίσεων κατά των γυναικών (1979) 6. Σύμβαση κατά των βασανιστηρίων και άλλων τρόπων σκληρής, απάνθρωπης ή ταπεινωτικής μεταχείρισης ή τιμωρίας (1984) 7. Σύμβαση για τα δικαιώματα του παιδιού (1989) 8. Σύμβαση περί της αναγκαστικής ή υποχρεωτικής εργασίας, αριθ. 29 (1989) 9. Σύμβαση περί συνδικαλιστικής ελευθερίας και προστασίας συνδικαλιστικού δικαιώματος, αριθ. 87 (1948) 10. Σύμβαση περί εφαρμογής των αρχών του δικαιώματος οργανώσεως και συλλογικής διαπραγματεύσεως, αριθ. 98 (1949) 11. Σύμβαση περί ίσης αμοιβής μεταξύ αρρένων και θηλέων εργαζομένων δι’ εργασίαν ίσης αξίας, αριθ. 100 (1951) 12. Σύμβαση για την κατάργηση της αναγκαστικής εργασίας, αριθ. 105 (1957) 13. Σύμβαση για τη διάκριση στην απασχόληση και στο επάγγελμα, αριθ. 111 (1958) 14. Σύμβαση περί του κατωτάτου ορίου ηλικίας εισόδου εις την απασχόλησιν, αριθ. 138 (1973) 15. Σύμβαση για την απαγόρευση των χειρότερων μορφών εργασίας των παιδιών και την άμεση δράση με σκοπό την εξάλειψή τους, αριθ. 182 (1999) Συμβάσεις σχετικές με τις αρχές για το περιβάλλον και τη χρηστή διακυβέρνηση 16. Σύμβαση για το διεθνές εμπόριο ειδών άγριας πανίδας και χλωρίδας που απειλούνται με εξαφάνιση (1973) 17. Πρωτόκολλο του Μόντρεαλ για τις ουσίες που καταστρέφουν τη στιβάδα του όζοντος (1987) 18. Σύμβαση της Βασιλείας για τον έλεγχο της διασυνοριακής διακίνησης επικίνδυνων αποβλήτων και της διάθεσής τους (1989) 19. Σύμβαση για τη βιολογική ποικιλότητα (1992) 20. Σύμβαση-πλαίσιο των Ηνωμένων Εθνών για τις κλιματικές μεταβολές (1992) 21. Πρωτόκολλο Καρθαγένης για τη Βιοασφάλεια (2000) 22. Σύμβαση της Στοκχόλμης για τους έμμονους οργανικούς ρύπους (2001) 23. Πρωτόκολλο του Κιότο στη σύμβαση-πλαίσιο των Ηνωμένων Εθνών για την αλλαγή του κλίματος (1998) 24. Ενιαία σύμβαση των Ηνωμένων Εθνών για τα ναρκωτικά (1961) 25. Σύμβαση των Ηνωμένων Εθνών για τις ψυχοτρόπους ουσίες (1971) 26. Σύμβαση των Ηνωμένων Εθνών κατά της παράνομης διακίνησης ναρκωτικών φαρμάκων και ψυχοτρόπων ουσιών (1988) 27. Σύμβαση των Ηνωμένων Εθνών κατά της διαφθοράς (2004)